Maroela Motors-padtoets: Die Mazda2 1.5 DE Hazumi outo beïndruk | Maroela Media
Mazda2 (Foto: Mazda)
Baie Suid-Afrikaanse huishoudings geniet twee voertuie en gereeld is hulle dan twee verskillende tipe motors. ŉ Bakkie en ŉ luikrug, of ŉ sedan en ŉ bus en so aan. Wat wel in meeste huishoudings voorkom, is die kleiner luikrug.
Die spoggerige Mazda2 is presies só ŉ luikrug. Die Mazda2 1.5 diesel outo is ook die goedkoopste diesel, outomatiese motor op die pad. Daar is baie ander opsies, maar almal is petrol of handrat. Ek persoonlik verkies ŉ diesel outo. As dit ook jou voorkeur is, is jou enigste opsie ŉ Mazda 2 1.5 DE Hazumi outo. En dit is glad nie ŉ slegte opsie nie.
ŉ Verskriklik aantreklike motor aan die buitekant: mooi lyne sonder om vervelig te wees, maar ook nie so uitspattig dat mens skaam kry om met hom te ry nie. Die 16” sierwiele rond die pakket mooi af, en ons toetsmotor was die mooiste rooi.
Die binneruim is egter waar die Mazda2 my beïndruk. Gehalte materiale en ŉ stylvol maar eenvoudige ontwerp word ingespan. Dit is boonop skoon en ergonomies uitgelê. Die Mazda2 spog ook met ŉ magdom funksies as standaardtoerusting. Outomatiese ruitveërs en ligte, navigasie en Bluetooth met ŉ indrukwekkende klankstelsel asook kontroles op die stuurwiel om die musiek en telefoon te beheer. Ek mis net een funksie, en dit is spoedbeheer. Alles is mooi byderhand, en die kajuit se fokus is op die bestuurder, soos dit hoort.
Die sitplekke is helfte leer, helfte lap – en dit sit lekker gemaklik. Voor in die kajuit is dit lekker gemaklik en ruim, en beenspasie vir die kinders agter heel goed vir ŉ klein motor. Die bagasiebak is ook nie te versmaai nie. Ritgehalte in die Mazda2 is ook meer gerig op gemak as baanbrekerpadhouvermoë. Ek ruil Formule 1-padhouvermoë-eienskappe vir ritgehalte enige dag in ŉ gewone gesinsmotor.
Die enjin-ratkas kombinasie is baie goed. Mazda het baie slim geraak met hulle dieseltegnologie. Hulle het die kompressieverhouding verlaag om geraas te verminder en die masjien gladder te laat loop. Die ratkas is ŉ baie ingewikkelde kombinasie tussen ŉ gewone outo, ŉ CVT (Continuously Variable Transmission) en ŉ handrat. Mazda het ŉ indrukwekkende balans tussen rygemak, brandstofverbruik en ratwisselingspoed bereik. Die 1.5 diesel-enjin bied 77kW en 220Nm. Dit is oorgenoeg woema, en die wringkrag laat die outomatiese ratkas net soveel meer sin maak.
Om op te som: Die Mazda2 het nie ŉ direkte mededinger nie. Dit is die enigste diesel outo in sy klas. Hy is ook R125 000 goedkoper as die volgende diesel outomatiese motor. Sy petrol mededingers kan ook nie werklik die brandstofverbruik bied wat die Mazda 2 kan nie en nie een van hulle het navigasie as standaardspesifikasie nie. Mazda bou al baie jare puik motors wat nie probleme het nie. Hulle staan agter hulle motors met ŉ klasleidende 3 jaar onbeperkte km-waarborg en 3 jaar onbeperkte km-diensplan. Diensintervalle is elke 15 000 km, so as jy baie ry – kan ek nie aan ŉ beter opsie dink nie. Ek wil self my kleiner motor ruil vir net so ŉ rooi Mazda 2 1.5 DE Hazumi outo.
1.5 Active 82kW/145Nm 5.5ℓ/100 km R209 800
1.5 Dynamic 82kW/145Nm 5.5ℓ/100 km R222 800
1.5 Dynamic outo 82kW/145Nm 5.7ℓ/100 km R235 500
1.5 Individual 82kW/145Nm 5.5ℓ/100 km R235 600
1.5 Individual outo 82kW/145Nm 5.7ℓ/100 km R248 300
1.5DE Hazumi outo 77kW/220Nm 4.4ℓ/100 km R294 600
Toyota Yaris Hybrid 74kW/111NM 3.6ℓ/100km 3 jaar/100 000 km-waarborg
4 jaar/60 000 km-diensplan
8 jaar/195 000 km-waarborg op battery R304 000
Ford Fiesta 1.0T Titanium outo 74kW/ 170Nm 4.9ℓ/100km 4 jaar/120 000 km-waarborg
5 jaar/60 000 km-diensplan R269 900
Volkswagen Polo 1.2TSI Highline outo 81kW/ 175Nm 5.1ℓ/100km 3 jaar/120 000 km-waarborg
3 jaar/45 000 km-diensplan R285 400
Honda Jazz 1.5 Dynamic outo 88kW/ 145Nm 5.8ℓ/100km 5 jaar/200 000 km-waarborg
4 jaar/60 000 km-diensplan R301 000